
Pöördumine seoses piirangute ja liikumiskorraldusega Kaitseväe polügoonil


Kuusalu vallavalitsus tänab Kaitseväge senise koostöö eest meie valla haldusterritooriumile jäävate Kaitseväe Keskpolügooni ning Soodla harjutusväljal toimuvate harjutuste ja õppuste kooskõlastuste koordineerimisel.
Nii Keskpolügoonil kui Soodla harjutusväljal toimuva vastu on kõrge huvi nii kohalikel elanikel kui ka turistidel, kes meie valda ning nendesse piirkondadesse jäävaid populaarseid turismiobjekte külastavad. Avalikustame harjutusväljade graafikuid Kuusalu valla kodulehel. Lisaks on meie infokanalites avaldatud õppuste teated.
Siiski on meieni jõudnud vallaelanike hulgast rahulolematust info vähesuse ning selle vastukäivuse osas. Teema on tõstatatud ka vallavolikogu ning volikogu keskkonnakomisjoni istungitel.
18.10.2026 hommikul toimus Kaitseväe Keskpolügoonil intsident seoses liikumiskorraldusega õppuste ajal. Polügooni läheduses viibinud kaitseväelased jagasid tsiviilisikutele liikumislubade kohta vasturääkivat infot – mõnedel matkajatest lubati laudteel liikuda, samal ajal, kui teisi sinna ei lubatud.
Sellest juhtumist tulenevalt ning meile vallakodanike poolt tehtud ettepanekutest info liikumise parandamise osas palume, et kaitseväelastele antaks õppuste ajaks selged suunised liikumisalade kohta ning et tsiviilisikutele tagataks piisav ja õigeaegne info suletud alade ning matkapiirangute osas. Palume teil võimalusel anda vallavalitsusele sagedamini ning põhjalikumat infot õppuste osas ning määrata kontaktisik, kelle poole oleks vallavalitsusel võimalik operatiivselt pöörduda.

